จำหน่ายสลากดิจิทัล งวดวันที่ 16 กันยายน 2565 บนแอปพลิเคชันเป๋าตังกว่า 11.4 ล้านใบ
สำนักงานสลากกินแบ่งรัฐบาล รายงานการจำหน่ายสลากดิจิทัล งวดวันที่ 16 กันยายน 2565 โดยงวดนี้มีสลากจำหน่ายบนแอปพลิเคชันเป๋าตัง ทั้งหมด 11,453,000 ใบ หลังเปิดจำหน่ายตั้งแต่เวลา 6.00 น. ที่ผ่านมา พบว่า ผ่านไป 1 ชั่วโมงแรก มียอดจำหน่ายแล้วกว่า 1,496,120 ใบ จากจำนวนผู้ซื้อ 143,609 คน ขณะที่ เมื่อช่วงเช้าที่ผ่านมา มีผู้ซื้อบางรายไม่สามารถซื้อสลากบนแอปพลิเคชันเป๋าตังได้ ล่าสุด ธนาคารกรุงไทย แจ้งว่า แอปพลิเคชันเป๋าตังไม่ได้ล่ม แต่ในช่วง 1 ชั่วโมงแรกของการเปิดซื้อสลาก เกิดการกระตุกในช่วงสั้นๆ เนื่องจากมีผู้เข้าใช้งานพร้อมกันจำนวนมาก ทำให้เกิดปัญหาการซื้อสลากบางรายการ ทั้งนี้ ธนาคารได้เร่งแก้ไข จนสามารถกลับมาใช้งานได้ตามปกติแล้ว ส่วนรายการซื้อสลากที่พบปัญหาหักเงิน แต่รายการไม่สำเร็จนั้น ธนาคารจะเร่งแก้ไขคืนเงินให้กับลูกค้าภายในวันนี้ต่อไป